Pan Twardowski, in Poolse volkskunde en literatuur, is ’n towenaar wat ’n duiwelspakt aangegaan het. Pan Twardofski het sy siel verkoop in ruil vir spesiale magte – soos om die gees van die Poolse koning Sigismund August se oorlede vrou op te roep – maar het uiteindelik ’n tragiese dood gesterf. Die verhaal van Pan Twardowski bestaan in verskeie uiteenlopende weergawes en dien as basis vir talle fiksiewerke, insluitend een deur Adam Mickiewicz. Volgens ’n ou legende was Twardowski ’n edelman (szlachta) wat in die 16de eeu in Krakau gewoon het. Hy het ’n pakt met die duiwel aangegaan in ruil vir groot wysheid en towerkragte. Twardowski wou egter die duiwel uitoorlê deur ’n spesiale klousule by die pakt in te werk waarvolgens die duiwel slegs Twardowski se siel hel toe kon neem gedurende ’n besoek aan Rome – ’n plek waarheen die towenaar nooit van plan was om heen te gaan nie. Ander variante van die verhaal wil dit hê dat Twardofski as kind deur sy vader aan die duiwel verkoop is.